রেলের এক যাত্রীর সাহায্যেই ছাব্বিশ জন নাবালিকাকে পাচারের হাত থেকে রক্ষা করল রেল পুলিশ
রেল পুলিশের তরফে জানানো হয়েছে তারপরই,  ছাব্বিশ জন নাবালিকাকে উদ্ধার করা হয়েছে। গ্রেপ্তার করা হয়েছে দু’জনকে। এদের একজনের বয়স বাইশ আরেকজনের পঞ্চান্ন। এরা সবাই বিহারের পশ্চিম চম্পারনের বাসিন্দা।
রেলের এক যাত্রীর সাহায্যেই বড়সড় সাফল্য পেল রেল পুলিশ। ছাব্বিশ জন নাবালিকাকে পাচারের হাত থেকে রক্ষা করল তারা। মুজফ্ফরপুর-বান্দ্রা অউধ এক্সপ্রেস থেকে ছাব্বিশ জন নাবালিকাকে উদ্ধার করে জিআরপি ও আরপিএফ। এক যাত্রীর টুইটের উপর ভিত্তি করেই এই অপারেশন চালানো হয়। ওই নাবালিকাদের পাচারের উদ্দেশ্যে নিয়ে যাওয়া হচ্ছিল বলে রেল পুলিশের তরফে জানানো হয়েছে। এক যাত্রী ভারতীয় রেলের অউধ এক্সপ্রেসের এস-ফাইভ কোচে ওঠেন। সেখানে তিনি দেখতে পান ছাব্বিশ জন নাবালিকাকে কোথাও নিয়ে যাওয়া হচ্ছে। ওই ছাব্বিশ জনের কেউই স্বাভাবিক ছিল না। সবাই অস্বচ্ছন্দ্য বোধ করছিল। কেউ কেউ কান্নাকাটিও করছিল। এই ঘটনার কথা জানিয়ে টুইট করেন ওই যাত্রী।রেল পুলিশের তরফে জানানো হয়েছে, সোশ্যাল মিডিয়ায় ওই টুইট দেখেন বারাণসীর রেল অফিসাররা। আধঘণ্টার মধ্যে তাঁরা পরিকল্পনা করে অপারেশনে নেমে পড়েন। উত্তরপ্রদেশের গোরক্ষপুরের জিআরপি পুলিশের অ্যান্টি-ট্রাফিকিং সেল ও চাইল্ড লাইনের সঙ্গেও যোগাযোগ করেন। সেই সাথে আরপিএফ জওয়ানরা সাদা পোশাকে কাপ্তানগঞ্জ থেকে ট্রেনে ওঠেন। গোরক্ষপুর পর্যন্ত ওই নাবালিকাদের চোখে চোখে রেখেছিলেন তাঁরা। ওই নাবালিকাদের সঙ্গে যারা ছিল, তাদের উপরও নজর রাখছিলেন রেল পুলিশের ওই অফিসাররা। রেল পুলিশের তরফে জানানো হয়েছে তারপরই, ছাব্বিশ জন নাবালিকাকে উদ্ধার করা হয়েছে। গ্রেপ্তার করা হয়েছে দু’জনকে। এদের একজনের বয়স বাইশ আরেকজনের পঞ্চান্ন। এরা সবাই বিহারের পশ্চিম চম্পারনের বাসিন্দা।উদ্ধার হওয়া নাবালিকাদের বয়স দশ থেকে চোদ্দো বছরের মধ্যে। উদ্ধার হওয়া নাবালিকাদের এখন শিশু কল্যাণ দপ্তরকে হস্তান্তর করা হয়েছে বলে জানা গেছেে এবং ধৃতদের পুলিশি হেফাজতে রাখা হয়েছে।